ประกาศการรถไฟแห่งประเทศไทย เรื่อง การออกพันธบัตรการรถไฟแห่งประเทศไทย พ.ศ. 2535 ครั้งที่ 2

ประกาศการรถไฟแห่งประเทศไทย

ประกาศการรถไฟแห่งประเทศไทย
เรื่อง
การออกพันธบัตรการรถไฟแห่งประเทศไทย พ.ศ. ๒๕๓๕ 
ครั้งที่ ๒[๑]

อาศัยอำนาจตามความในมาตรา ๙ (๕)
แห่งพระราชบัญญัติการรถไฟแห่งประเทศไทย พ.ศ. ๒๔๙๔
ซึ่งแก้ไขเพิ่มเติมโดยพระราชบัญญัติการรถไฟแห่งประเทศไทย (ฉบับที่ ๖) พ.ศ. ๒๕๓๕
มาตรา ๓ และโดยความเห็นชอบของคณะรัฐมนตรี ผู้ว่าการถไฟแห่งประเทศไทย
จึงขอประกาศให้ทราบว่า

ข้อ ๑ 
การรถไฟแห่งประเทศไทยจะทำการกู้ยืมเงินโดยวิธีออกพันธบัตร

ข้อ ๒  พันธบัตรนี้มีชื่อเรียกว่า พันธบัตรการรถไฟแห่งประเทศไทย
พ.ศ. ๒๕๓๕ ครั้งที่ ๒

ข้อ ๓  พันธบัตรนี้กระทรวงการคลังเป็นผู้ค้ำประกันเงินต้นและดอกเบี้ย

ข้อ ๔
พันธบัตรนี้เป็นพันธบัตรชนิดระบุชื่อผู้ถือ

ข้อ ๕  พันธบัตรนี้มีมูลค่าที่ออกจำนวนรวม ๔๘๐
ล้านบาท (สี่ร้อยแปดสิบล้านบาทถ้วน) แบ่งออกเป็นจำนวน ๔๘๐,๐๐๐ หน่วย
(สี่แสนแปดหมื่นหน่วย) โดยมีมูลค่าหน่วยละ ๑,๐๐๐ บาท (หนึ่งพันบาทถ้วน)

ข้อ ๖  พันธบัตรนี้มีกำหนดไถ่คืน ๘ ปี
นับแต่วันที่ออกพันธบัตร เป็นการไถ่ถอนครั้งเดียวเต็มตามจำนวนที่ออก

ข้อ ๗  วันออกพันธบัตรคือวันที่ ๑๓ เดือน สิงหาคม
พ.ศ. ๒๕๓๕

ข้อ ๘  วันไถ่ถอนพันธบัตรคือวันที่ ๑๓ เดือน
สิงหาคม พ.ศ. ๒๕๔๓ แต่ถ้าตรงกับวันหยุดทำการของการรถไฟแห่งประเทศไทย
หรือวันหยุดทำการของธนาคารพาณิชย์ก็ให้เลื่อนเป็นวันเปิดทำการถัดไป

ข้อ ๙ 
ผู้ถือพันธบัตรจะได้รับดอกเบี้ยในอัตราร้อยละ ๘.๘๘ ต่อปี คำนวณจากมูลค่าของพันธบัตรตลอดเวลาที่พันธบัตรยังมีอายุอยู่
การคำนวณดอกเบี้ยใช้หลักเกณฑ์หนึ่งปีมี๓๖๕ วัน และนับวันตามจำนวนวันที่เกิดขึ้น

ข้อ ๑๐ 
การรถไฟแห่งประเทศไทยจะชำระดอกเบี้ยให้แก่ผู้ถือพันธบัตรตามกำหนดดังนี้
๑๐.๑ ดอกเบี้ยงวดแรกชำระในวันที่ ๑๓ เดือน กุมภาพันธ์ พ.ศ.
๒๕๓๖
๑๐.๒ ดอกเบี้ยงวดต่อไปชำระทุก ๆ ๖ เดือน ทุก ๆ วันที่ ๑๓
เดือน กุมภาพันธ์ และวันที่ ๑๓ เดือน สิงหาคม
๑๐.๓ ดอกเบี้ยงวดสุดท้ายชำระพร้อมกับต้นเงินของพันธบัตร ณ
วันไถ่ถอนพันธบัตร
๑๐.๔ ถ้าวันครบกำหนดชำระดอกเบี้ยดังที่ระบุในข้อ ๑๐.๑ และ
๑๐.๒ ตรงกับวันหยุดทำการของการรถไฟแห่งประเทศไทยหรือวันหยุดทำการของธนาคารพาณิชย์ก็ให้เลื่อนไปชำระในวันเปิดทำการถัดไป

ข้อ ๑๑ 
การโอนกรรมสิทธิ์หรือการจำนำพันธบัตรนี้จะต้องนำพันธบัตรไปจดทะเบียนการโอนกรรมสิทธิ์หรือการจำนำที่
บริษัทหลักทรัพย์กองทุนรวม จำกัด ซึ่งได้รับแต่งตั้งให้เป็นนายทะเบียนและตัวแทนจ่ายเงินของพันธบัตรนี้

ข้อ ๑๒  บริษัทหลักทรัพย์กองทุนรวม จำกัด
ในฐานะนายทะเบียนและตัวแทนจ่ายเงินของพันธบัตรนี้จะประกาศปิดสมุดทะเบียนพักการโอนกรรมสิทธิ์พันธบัตรเป็นระยะเวลาสองสัปดาห์ก่อนครบกำหนดวันชำระดอกเบี้ย
ตามข้อ ๑๐ และวันไถ่ถอนพันธบัตรตามข้อ ๘

ข้อ ๑๓  พันธบัตรนี้มิให้ถือว่าฉบับใดสมบูรณ์
เว้นแต่พนักงานการรถไฟแห่งประเทศไทย
ซึ่งผู้ว่าการรถไฟแห่งประเทศไทยแต่งตั้งขึ้นโดยประกาศในราชกิจจานุเบกษาได้ลงลายมือชื่อกำกับในพันธบัตรฉบับนั้นร่วมกับนายทะเบียนพันธบัตรแล้ว

ข้อ ๑๔ 
พันธบัตรนี้จำหน่ายแก่สถาบันการเงินและบุคคลทั่วไปไม่จำกัดประเภทบุคคลและสัญชาติโดยจำหน่าย
ณ วันเปิดจำหน่าย หน่วยละ ๑,๐๐๐ บาท (หนึ่งพันบาทถ้วน) โดยวิธีเปิดให้จองซื้อก่อนวันออกพันธบัตร

ข้อ ๑๕  การรถไฟแห่งประเทศมอบหมายให้
บริษัทเงินทุนหลักทรัพย์นวธนกิจจำกัด
เป็นผู้รับผิดชอบในการจัดจำหน่ายและประกันการจำหน่ายพันธบัตรนี้และจัดการอื่น ๆ
ที่จำเป็นเพื่อผลประโยชน์ในการนี้

ข้อ ๑๖  รายละเอียดขั้นตอน วิธีการ
และหมายกำหนดการเปิดให้จองซื้อพันธบัตรนี้ ตลอดจนขั้นตอนและวิธีการจัดสรร
และวิธีการการชำระเงินคืนแก่ผู้จองซื้อพันธบัตรในกรณีไม่ได้รับสิทธิในการจัดสรรให้จองซื้อพันธบัตรหรือได้รับจัดสรรในการจองซื้อพันธบัตรไม่เต็มตามความประสงค์
ให้เป็นหน้าที่ของบริษัทเงินทุนหลักทรัพย์นวธนกิจ จำกัด เป็นผู้กำหนด

ข้อ ๑๗ 
การรถไฟแห่งประเทศไทยจะส่งมอบใบพันธบัตรให้แก่ผู้ถือพันธบัตรภายในกำหนด ๙๐
วัน นับแต่วันออกพันธบัตร

ประกาศ ณ วันที่ ๑๗ สิงหาคม ๒๕๓๕
สมหมาย  ตามไท
ผู้ว่าการรถไฟแห่งประเทศไทย

จารุวรรณ/แก้ไข
๔ กันยายน ๒๕๔๕
อารยา/แก้ไข
๑๕ กรกฎาคม ๒๕๕๑
จุฑามาศ/ปรับปรุง
๓ กันยายน ๒๕๕๗

[๑] ราชกิจจานุเบกษา เล่ม ๑๐๙/ตอนที่ ๑๑๘ /หน้า ๑๐๑๓๖/๑๕ กันยายน ๒๕๓๕